tartuNLP/wikipedia-smugri-20251201 huggingface dataset:
M’zabin laakso

M'Zabin laakso on alue, joka sijaitsee Saharan pohjoisosassa Ghardaïan maakunnassa Algeriassa noin 600 kilometriä etelään Algerista.
Mzab on kalkkikivitasanko Mzabin wadin ympärillä. Mzabi-berberit asuttivat seutua jo 1000-luvulla, kun islamilaiset ibadiittilähetystyöntekijät vierailivat alueella ja jakoivat opetuksiaan. Ennen Pohjois-Afrikkaa hallinneet ibadiittimuslimit löysivät alueelta turvapaikan.
Ranska otti alueen haltuunsa osana Pohjois-Afrikan siirtomaa-alueita vuonna 1882. Algerian itsenäistyttyä vuonna 1962 siitä tuli osa Algeriaa.
Mzab-wadin varrella on viisi ksaria, muurin ympäröimää kylää, jotka on perustettu vuosien 1012 ja 1350 välillä. Kuuluisin niistä on maakuntansa pääkaupunki Ghardaïa. Kaupungeista vanhin on el-Ateuf. Beni Isguene on Mʾzabite-liiton pyhä kaupunki, jonka muurien sisällä muukalaiset eivät saa yöpyä, ja tietyissä osissa eivät edes vierailla. Mustaihoisten afrikkalaisten asuttamassa Melikassa on suuria hautausmaita. Joenuoman yläpuolella olevalle kalliolle rakennettu Bou Nouara on kaupungeista köyhin. Jokaisessa ksarissa oli linnoitusmainen moskeija, jonka minareetti toimi myös vahtitornina. Moskeija on suunniteltu linnoitukseksi, vastarinnan viimeiseksi linnakkeeksi piirityksen sattuessa, ja se käsittää asevaraston ja viljavaraston. Vakiokokoiset ja -malliset asuintalot rakennettiin samankeskeisiin ympyröihin moskeijan ympärille.
Rehevät taatelipalmulehdot ulottuvat kaupungeista kahdeksan kilometriä ylävirtaan, ja niitä kastellaan kuuden padon luomista altaista. Alueella kuului aiemmin neljäntuhannen kaivon väkipyörien ääni, jota kutsutaan "Mʾzabin lauluksi". Nykyisin sen on syrjäyttänyt pumppujen moottorien ääni. Palmujen alla kasvatetaan hedelmiä, viljoaa ja palkokasveja. Pieni teollisuusalue ja Hassi RʾMelistä putkia pitkin tuleva maakaasu auttavat talouden nykyaikaistamisessa.
Mzabin laakso liitettiin Unescon maailmanperintöluetteloon vuonna 1982.
1916 (albumi)

1916 on Motörheadin yhdeksäs studioalbumi, joka julkaistiin 26. helmikuuta 1991. Se oli heidän ainoa levynsä WTG-yhtiölle. Näihin aikoihin Lemmy muutti Los Angelesiin.
Albumin nimiraita kertoo ensimmäisen maailmansodan kauhuista ja on Motörheadille epätyypilliseen tapaan hidas balladi. Myöskään hidastempoinen kappale ”Nightmare / The Dreamtime” ei ole yhtyeen tavallisinta tuotantoa. Albumilla on myös ”R.A.M.O.N.E.S.”-kappale, joka on omistettu Ramones -yhtyeelle. Kappale ”Angel City” taas ilmeisesti kertoo Los Angelesista, Lemmyn uudesta asuinpaikasta. Ainakin kaksi viimeksi mainittua kappaletta on soitettu usein konserteissa.
Albumi oli parhaimmillaan sijalla 24. brittilistalla ja sai Grammy-ehdokkuuden, mutta hävisi Metallican "Metallicalle".
Valfrid Perttilä

Matti Valfrid Perttilä (23. syyskuuta 1878 Isokyrö – 17. elokuuta 1953 Kontupohja) oli suomalainen poliitikko, joka toimi SDP:n kansanedustajana vuosina 1907–1914 ja 1917. Sisällissodan aikana Perttilä toimi työväen pääneuvoston puheenjohtajana ja pakeni sodan loppuvaiheessa Neuvosto-Venäjälle.
Elämä.
Isossakyrössä syntynyt Perttilä muutti Helsinkiin tehdastyöläiseksi vuonna 1893 ja liittyi sosialidemokraattiseen puolueeseen 1899. Vuosisadan vaihteessa hän oli merimiehenä ja työskenteli kirvesmiehenä. Suurlakon aikana Perttilä oli Helsingin suurlakkokomitean jäsen ja toimi vuodesta 1906 lähtien SDP:n Uudenmaan piirisihteerinä. Perttilä valittiin kansanedustajaksi vuoden 1907 eduskuntavaaleissa. Vuosina 1910–1911 hän toimi myös Helsingin Työväenyhdistyksen puheenjohtajana. Myöhemmin Lahdessa asunut Perttilä oli vuonna 1916 perustamassa Merimies-Unionin edeltäjää Helsingin merimiesten ja lämmittäjäin ammattiosastoa ja lisäksi hän oli muun muassa Suomen Kuljetustyöntekijäin liiton sihteerinä. 
Sisällissodan käynnistyttyä Perttilä toimi kansanvaltuuskunnan huolto-osastossa jaostopäällikkönä ja hänet valittiin myös työväen pääneuvoston puheenjohtajaksi. Sodan loppuvaiheessa Perttilä pakeni Neuvosto-Venäjälle, jossa hän elokuussa 1918 osallistui SKP:n perustavaan kokoukseen. Joulukuussa Perttilä siirtyi poliittisena pakolaisena Ruotsiin. Lehtitietojen mukaan hän oli Tukholmassa SKP:n Venäjällä toimineen johdon edustajana yhdessä Hanna Karhisen kanssa.
Perttilä palasi Neuvosto-Venäjälle 1920 työskennellen aluksi NKP:n Suomen osastossa Moskovassa. Vuonna 1922 Perttilä muutti Leningradiin, jossa hän työskenteli Kustannusliike Kirjassa sekä "Vapaus"-sanomalehdessä. Perttilän puoliso teloitettiin Stalinin vainoissa, jonka jälkeen hänet siirrettiin 1938 Neuvosto-Karjalaan. Perttilä vietti eläkevuotensa Kontupohjassa, jossa hän kuoli vuonna 1953. Suomessa hänet julistettiin kuolleeksi vuonna 1969.
Perhe.
Valfrid Perttilän vanhemmat olivat Matti Jaakonpoika Perttilä (1848–1937) ja Sanna Antintytär Ahlberg (s. 1855). Kansanedustaja Emil Perttilä oli hänen velipuolensa. 
Perttilän puoliso oli Jokioisessa syntynyt Augusta Påhlsson (1887–1937), joka toimi aktiivisesti työväenliikkeessä ja oli sisällissodan jälkeen vangittuna. Hänet teloitettiin Stalinin vainojen yhteydessä vakoilusta syytettynä. Pariskunnalla oli kolme lasta, joista Yrjö Mauno Perttilä (1910–1938) valmistui Frunzen sotilasakatemiasta 1933 ja palveli Itämeren laivastossa vartiolaivan varakapteenina. Hänet teloitettiin myös vakoilusta syytettynä.
Pentoosit

 
Pentoosit ovat monosakkarideja, joissa on viisi hiiliatomia. Niillä on joko aldehydiryhmä ("aldopentoosi") tai ketoniryhmä ("ketopentoosi" tai "pentuloosi").
Aldopentooseilla on kolme asymmetristä hiiliatomia, joten niillä on 8 eri stereoisomeeriä.
Neljä -aldopentoosia ovat:
Ketopentooseilla on kaksi asymmetristä hiiliatomia ja siten neljä mahdollista stereoisomeeriä – ribuloosi (- ja -muodot) sekä ksyluloosi (- ja -muodot).
Aldehydi- ja ketoniryhmät reagoivat saman molekyylin hydroksyyliryhmien kanssa muodostaen molekyylin sisäisiä hemiasetaaleja tai hemiketaaleja. Muodostuva rengasrakenne on furaanijohdannainen, ja sitä kutsutaan furanoosiksi.
Esteban Cambiasso

Esteban Matías Cambiasso (s. 18. elokuuta 1980 Buenos Aires) on argentiinalainen jalkapalloilija. Hän oli keskikenttäpelaaja. Hän pelasi kymmenen vuotta Inter Milanissa. Hän edusti myös muun muassa espanjalaista Real Madridia ja englantilaista Leicester Cityä.
Cambiasso aloitti ammattilaisuransa vuonna 1995 Argentinos Juniorsissa, siirtyen Real Madridin B-joukkueeseen vuonna 1996. Vuonna 1998 hän palasi takaisin Argentiinaan, jossa hän pelasi kolme kautta Independientessä ja yhden River Platessa. Tänä aikana hänelle annettiin lempinimi "El Cuchu" (). Vuonna 2001 hän siirtyi Real Madridiin, jossa voitti UEFA Super Cupin ja Intercontinental Cupin vuonna 2002, Espanjan-mestaruuden vuonna 2003 ja Espanjan supercupin vuonna 2004.
Vuonna 2005 Cambiasso solmi sopimuksen Milanon Interin kanssa. Hän oli mukana voittamassa Coppa Italian (Italian cup-mestaruus) vuosina 2005 ja 2006 pelaten puolustavana keskikenttämiehenä.
Argentiinan maajoukkueessa Cambiasso pelasi ensimmäisen ottelunsa Meksikoa vastaan 20. joulukuuta 2000. Hän pelasi 52 maaottelua ja teki niissä neljä maalia vuosina 2003–2011. Cambiasso oli voittamassa nuorten maailmanmestaruutta vuonna 1997. Cambiasso epäonnistui Saksan MM-kisoissa rangaistuspotkukisassa välierissä Saksaa vastaan.
Jerusalemin piiritys

Jerusalemin piirityksen nimellä tunnetaan useita tapahtumia:
Myös Jerusalemin taistelu:
Ruuvikierre

Ruuvikierre on Jorma Napolan ensimmäisenä julkaistu salapoliisiromaani. Se ilmestyi vuonna 1962 sen voitettua samana vuonna WSOY:n järjestämän suuren salapoliisiromaanikilpailun. Teosta on myyty yli 20000 kappaletta.
"Ruuvikierre" sukeltaa päähenkilön, yksityisetsivä Jaakko Piiran mukana Helsingin alamaailmaan, tämän selvittäessa kadonneen merimiehen kohtaloa.
Porin lääni

Porin lääni () oli olemassa vuodet 1641–1646 (1647) ja esiintyy tiettyä aluetta tarkoittavana käsitteenä myöhemminkin 1600- ja 1700-luvuilla.
Turun maaherrakunta koettiin verohallinnon kannalta liian laajaksi alueeksi, sillä siihen kuuluivat Varsinais-Suomen lisäksi Ahvenanmaa ja Satakunta. Siksi perustettiin uusi maaherrakunta, johon kuuluivat Ala-Satakunnan, Ylä-Satakunnan ja Vehmaan kihlakunnat. Maaherran asuinpaikan piti olla Porin kaupungissa ja uuden läänin talousarviokin oli vuonna 1641 jo olemassa. Läänin maaherraksi aiottu Turun maaherrana 1637–1642 toiminut Melker von Falkenberg oleskeli Porissa, mutta kieltäytyi maaherran tehtävistä, koska ei osannut maan kieltä eikä halunnut joutua eroon vertaisistaan.
Porin läänille ei koskaan nimitetty omaa maaherraa, mutta lääni toimi omana hallintoyksikkönään ja piti omia tilejään. Alue siirrettiin uudelleen osaksi Turun lääniä, jonka nimeksi kuitenkin vaihdettiin Turun ja Porin lääni.
Maktum ibn Rašid Al Maktum

Šeikki Maktum ibn Rašid Al Maktum (, 1943, Šindagha, Dubai – 4. tammikuuta 2006) oli Arabiemiirikuntien varapresidentti ja pääministeri sekä Dubain emiiri.
Maktumista tuli pääministeri 9. joulukuuta 1971 ja toimi virassa 25. huhtikuuta 1979, jolloin virkaan nousi hänen isänsä šeikki Rašid ibn Sa’d Al Maktum. Isänsä kuoleman jälkeen 7. lokakuuta 1990 hän palasi pääministeriksi ja nousi myös Dubain hallitsijaksi. Hän oli molemmissa tehtävissä aina kuolemaansa asti.
Šeikki Maktum toimi myös Arabiemiirikuntien virkaatekevänä presidenttinä 2.–3. marraskuuta 2004 šeikki Zayid ibn Sultan Al Nahyanin kuoltua kunnes Khalifa ibn Zayid Al Nahayan astui virkaan 4. marraskuuta.
Maktum oli vanhin neljästä veljeksestä. Häntä on kuvattu ujoksi. Hän opiskeli Cambridgessä ja kasvatti kilpahevosia. Maktumin toimiessa hallitsijana hänen nuorempi veljensä Muhammad johti emiraatin modernisaatiota.
Maktum kuoli 4. tammikuuta 2006 aamulla sydänkohtaukseen Palazzo Versace -hotellissa Gold Coastin kaupungissa Australiassa. Dubain hallitsijana häntä seurasi hänen veljensä Muhammad ibn Rašid Al Maktum.
Another Perfect Day

Another Perfect Day on Motörheadin seitsemäs studioalbumi. Se julkaistiin vuonna 1983 ja saavutti parhaimmillaan sijan 20 Englannin listalla.
Kun kitaristi "Fast" Eddie Clarke jätti Motörheadin kesken yhtyeen toista Yhdysvaltain kiertuettaan, Brian "Robbo" Robertson (ex-Thin Lizzy) soitti kiertueen loppuun. Palattuaan Englantiin yhtye nauhoitti albumin ja kokoonpano hajosi. Albumi valittiin Suomessa ilmestymisensä aikoihin Suosikissa kuukauden albumiksi. Myös Lemmy Kilmister itse piti levyä yhtenä parhaista Motörheadin koskaan levyttämistä ja valitteli sen aliarvostettua asemaa. 2000-luvulla yhtye otti keikkojensa vakionumeroiksi kaksikin kappaletta tältä levyltä (Dancing on Your Grave, I Got Mine). Albumin levyttäneestä kokoonpanosta lähteneet Robertson ja Taylor perustivat Operator-yhtyeen ja Lemmy Kilmister muodosti Motörheadiin uuden kokoonpanon: Kilmister, Campbell, Burston, Gill.
Kaj Ilmonen

Kaj Juhani Ilmonen (21. heinäkuuta 1944 Helsinki – 6. maaliskuuta 2007) oli suomalainen sosiologi, joka tutki muun muassa kuluttamista ja luottamusta. Hän toimi Jyväskylän yliopiston sosiologian professorina vuodesta 1994 kuolemaansa asti.
Ilmonen kirjoitti ylioppilaaksi 1963, valmistui yhteiskuntatieteiden maisteriksi 1970 ja lisensiaatiksi 1979. Hän väitteli tohtoriksi 1984 Tampereen yliopistossa. Väitöskirjan nimi oli "Jäsenet ja jäsenten liike. Tutkimus kaupan ja jäsenten suhteesta E-osuuskauppaliikkeessä osuustoiminnan alkuajoilta 1980-luvulle". 
Ilmonen julkaisi suuren määrän teoksia, joista tunnetuimmat lienevät "Tavaroiden taikamaailma" (1993) ja "Luottamus modernissa maailmassa" (yhdessä Kimmo Jokisen kanssa, 2002). Hänen viimeinen teoksensa "Johan on markkinat" (Vastapaino 2007) ilmestyi vain kuukautta ennen hänen kuolemaansa.
Orgasmatron

Orgasmatron on Motörheadin seitsemäs studioalbumi ja se julkaistiin 9. elokuuta 1986. Se oli viimeinen Motörheadin albumi, jossa Pete Gill (mm. ex-Saxon) oli rummuissa. Alun perin albumin nimen piti olla "Ridin' With The Driver", mutta se vaihdettiin viime hetkellä eikä kansikuvaa ehditty enää muuttaa. Albumin nimiraita on eräs Motörheadin tunnetuimpia ja oli 2000-luvun alkuun saakka keikkasetin vakiokappaleita. Myös Sepultura sekä Satyricon ovat tehneet siitä cover-version. Albumi pääsi sijalle 21 brittilistalla.
Kappaleet.
Kaikki kappaleet kirjoittanut Burston, Campbell, Gill &amp; Lemmy Kilmister.
Kokoonpano.
+ Philthy Animal Taylor- rummut
Fast Eddie Clarke - kitara
El Salvadorin yliopisto

El Salvadorin yliopisto (, UES) on El Salvadorin pääkaupungissa San Salvadorissa toimiva julkinen yliopisto. Se perustettiin vuonna 1841. Vuonna 2018 yliopistossa oli noin 60 500 opiskelijaa.
Yliopistolla on kaksitoista tiedekuntaa. Toiminta on jakautunut neljälle eri kampusalueelle. 
Verkkonäkyvyyttä korostavassa espanjalaisessa Webometrics-yliopistorankingissa yliopisto sijoittui vuonna 2018 El Salvadorin parhaana yliopistona vasta maailmanlistan sijalle 4 338.
Sacrifice (Motörheadin albumi)

Sacrifice on Motörheadin neljästoista studioalbumi. Albumi jatkaa raskaampaa linjaa edeltäjänsä tavoin ja se on toinen ja viimeinen lyhytaikaiseksi jääneestä yhtyeen kokoonpanosta: Lemmy Kilmister, Phil Campbell, Michael Burston eli "Würzel" ja Mikkey Dee. Würzel jätti yhtyeen albumin valmistuttua. Nauhoitusten alussa Würzel oli jo näyttänyt väsyneen Motörheadiin, sillä hän ei osallistunut aktiivisesti kappaleiden kirjoittamiseen, kuten muut yhtyeen jäsenet. Würzel soitti vain yhden täyden soolon kappaleessa "Dog Face Boy" johon Phil Campbellin mukaan meni kuusi tuntia ja viimeisen puolikkaan soolon kappaleessa "Out Of The Sun". Kappale "Sex And Death" kirjoitettiin studiossa kymmenessä minuutissa viimeisenä nauhoituspäivänä. "Make 'Em Blind" - kappale on täysin improvisoitu, kappaleessa näkee rumpali Mikkey Deen soittotaidot. Albumin nimiraita on jäänyt keikkasettien vakiokappaleeksi, sen aikana yhtyeen rumpali yleensä esittää rumpusoolon yhtyeen muiden jäsenten poistuessa sillä aikaa lavalta. Rumpusoolon loputtua jäsenet palaavat soittamaan kappaleen loppuun.
Albumin kansikuvaa tarkkaan katsottaessa hahmon suussa ja kielessä voidaan nähdä piirteitä miehen ja naisen sukupuolielimistä.
Kappaleet.
Kaikki kappaleet kirjoittanut Kilmister, Burston, Campbell, Dee, ellei toisin mainittu.
Tassili n’Ajjer

Tassili n’Ajjer () on vuoristo Saharan autiomaassa Algerian kaakkoisosassa. Noin 500 kilometriä pitkän vuoriston korkein kohta on 2 158 metriin kohoava Adrar Afao. Vuoristo on muodostunut lähes kokonaan hiekkakivestä. Eroosion vaikutuksesta alueelle on muodostunut lähes 300 luonnollista holvikaarta ja muita näyttäviä luonnonmuodostelmia.
Korkeuden ja hiekkakiven vettä säilyttävän ominaisuuden ansiosta alueen kasvillisuus on monimuotoisempaa kuin ympäröivän aavikon. Tassili n’Ajjerissa on hajanaista metsikköä, jossa kasvaa uhanalaisia endeemisiä "Myrtus nivellei" -myrttikasveja ja sypressilajia tassilinsypressiä ("Cupressus dupreziana"). Vuoristosta löytyy myös esihistoriallisia kalliomaalauksia ja muita arkeologisia kohteita, jotka ajoittuvat jääkauteen, jolloin alueella oli huomattavasti kosteampi ilmasto ja savannia aavikon sijaan.
Suurin osa vuoristoalueesta on suojeltu Tassili n’Ajjerin kansallispuistolla. Lisäksi Tassili n’Ajjer kuuluu Unescon maailmanperintökohteisiin.
No Sleep ’til Hammersmith

No Sleep 'til Hammersmith on Motörheadin ensimmäinen live-albumi. Sen kappaleet ovat nauhoitettu vuonna 1981 kolmesta eri konsertista: Leeds, 28. maaliskuuta sekä Newcastle 29. ja 30. maaliskuuta. Albumi meni ilmestyttyään suoraan Englannin listan ykköseksi. Albumi julkaistiin ilman yhtyeen suostumusta heidän ollessaan Yhdysvaltain kiertueella. Motörheadin omalaatuisen ja räjähtävän energisen äänimaiseman tallentanutta levyä pidetään yhtenä parhaista heavy-musiikin livetaltioinneista. Yhtyeen seuraava live-albumi, "Nö Sleep at All" nauhoitettiin Suomen Hämeenlinnassa Giants of Rock -festivaalilla vuonna 1988.
Suomessa albumi tuli kauppoihin kesällä 1981, erä myytiin nopeasti loppuun ja kuukauteen ei maahan saatu uusia levyjä. Elokuun lopulla 1981 loputkin halukkaat saivat levynsä.
Albumin kannessa näkyy yhtyeen lavasteena käyttämä pommikone, joka oli alumiinirunkoinen ja siihen oli kiinnitetty valonheittimiä. Yhtye on käyttänyt pommikonelavastetta myös 2000-luvulla mm. festivaalikeikoilla Saksassa (Wacken) ja Ruotsissa (Sweden Rock Festival, Ölvesborg).
Kappalelista.
Kaikki kappaleet kirjoittanut Lemmy Kilmister, Eddie Clarke, Phil Taylor ellei toisin mainita.
Snaggletooth

Snaggletooth on rock and roll -yhtye Motörheadin tunnushahmo ja maskotti, joka yleensä esiintyy heidän levynkansissaan. Se on suurilla torahampailla varustettu pääkallomainen hahmo, jonka ulkomuodossa on yhdistettynä science fictionia sekä ritariaikaa. Hahmon on luonut Joe Petagno vuonna 1977 yhtyeen ensimmäisen julkaistun albumin kanteen. Hahmon rikkinäiset hampaat saivat innoitusta Lemmy Kilmisteriltä, jonka purukalusto ei tuohon aikaan ollut täysin kunnossa. 
Hahmolla on toisinaan varustettu rautaristillä, minkä takia Motörheadia on joskus jopa epäilty sympatioista äärioikeistoa kohtaan. Kuitenkin rautaristi keksittiin laittaa siihen siksi, että se vain sattui näyttämään hienolta, eikä hahmon suunnittelun aikoihin uusnatseista tiedetty juuri mitään.
Albumilla "No Remorse" julkaistiin kappale nimeltä ”Snaggletooth”.
Közi

Közi (s. 29. toukokuuta 1972) on japanilainen visual kei -artisti. Hän soittaa kitaraa ja syntetisaattoria. Közi on kuuluisin ajastaan Malice Mizer -yhtyeessä. Industrial rock-bändi Eve of Destiny -projektin jälkeen Közi on koonnut ympärilleen uuden kokoonpanon nimeltään DALLE.
Tausta.
Közin ura alkoi 1980-luvun lopulla, kun hän soitti kahdessa yhtyeessä "Girl'e" ja "Beyond the Reinsight". Hän tapasi Manan bändissä nimeltä Matenrou (tunnetaan myös Matenrow). He huomasivat, että heillä on samanlaisia ideoita musiikinteossa, joten he päättivät lähteä bändistä. Sitten he perustivat Malice Mizerin vuonna 1992. Myöhemmin vuonna 2001 Malice Mizerin mentyä tauolle Közi perusti Eve of Destinyn Haruhiko Ashin kanssa. Bändi on myös käynyt kiertueilla Japanin ulkopuolella erilaisissa festivaaleissa eri puolilla Eurooppaa.
Postilaatikko

Postilaatikko on rakennuksen ulkopuolella, yleensä tien varressa oleva laatikko, johon vastaanottajan posti jaetaan.
Rakenne.
Postilaatikot sijaitsevat usein teiden varsilla, postilaatikkotelineeseen, tolppaan tai johonkin muuhun niitä varten tehtyyn rakennelmaan kiinnitettynä. Laatikot ovat yleensä muovisia, metallisia tai joskus puisiakin. Tyypillisessä muovisessa laatikossa on kaksiosainen kansi, ulompi sateensuojana ja sisempi varustettu postiluukulla. Metalliset laatikot ovat usein lukittavia. Postilaatikon tärkeä osa on postinsaajan nimi ja osoite, tavallisesti laatikon kannessa tai etuseinässä. Erityisesti omakotitaloalueilla on toisinaan laatikoita, joissa ei ole minkäänlaisia merkintöjä, mikä vaikeuttaa postinjakelua.
Sijoittelu.
Omakotitaloalueilla postilaatikot ovat usein tontin rajalla tai erikokoisissa laatikkoryhmissä tien varrella. Rivitaloalueilla ne ovat yleensä aina laatikkoryhmissä esimerkiksi parkkipaikkojen alueella. Kerrostaloissa postit jaetaan ovessa sijaitsevan postiluukun kautta asuintilaan tai alakerrassa oleviin postilaatikoihin. Postilaatikoiden sijoittelusta ja malleista on olemassa Viestintäviraston ohjeet, mutta niiden rakentamisessa voi kuitenkin käyttää myös mielikuvitustaan. Aikoinaan yleisimpiä postilaatikoita oli ns. heittopostilaatikko, johon posti heitettiin ohi ajavasta postiautosta.
Sähköpostilaatikko.
Postilaatikko-termi on otettu käyttöön myös sähköpostin yhteydessä, tarkoittamaan saatujen ja lähetettävien viestin talletukseen käytettäviä tiedostorakenteita. Tässä yhteydessä postilaatikot usein nimetään ja ryhmitellään esimerkiksi viestien päivämäärän, lähettäjien tai sisältöjen perusteella.
Finn Spring

Finn Spring Oy on suomalainen, Toholammin Härkänevan kylässä sijaitseva lähdevesiä ja virvoitusjuomia valmistava perheyritys. Yrityksellä on tuotantolaitos myös Lestijärvellä. Finn Spring on Suomen suurin lähdeveden pullottaja, ja sen markkinaosuus Suomessa on noin 90 prosenttia. Finn Spring työllistää noin 100 henkilöä. Yrityksen pullottama lähdevesi pulppuaa Multilan luonnonlähteestä. Finn Spring pullottaa erilaisia lähdevesipohjaisia juomia yli 90 miljoonaa litraa vuodessa.
Finn Spring valmistaa oman SPRING-tuotemerkin lisäksi juomia asiakkaiden omilla merkeillä.
Yrityskuvaus.
Finn Springin omistajat Virpi ja Hannu Ali-Haapala olivat alun perin karjatilallisia. Koska karjanpito ei ollut taloudellisesti kannattavaa, syntyi idea lähdeveden hyödyntämisestä ja sen luomista mahdollisuuksista. Finn Spring merkittiin kaupparekisteriin 20. maaliskuuta 1991. Aluksi vettä myytiin Venäjälle, koska Suomen markkinat olivat pienet. Pullotetusta lähdevedestä tuli vähitellen suosittua ja lähdevesituotteista varteenotettavia vaihtoehtoa kuluttajien arkipäivässä. Tämä avasi markkinat myös kotimaahan. Nykyisin Finn Springin markkinaosuus lähdevesien valmistajana Suomessa on noin 90 prosenttia . Finn Spring Oy on edelleen perheen omistuksessa ja toinen sukupolvi on jo mukana yrityksen toiminnassa. 
Nykyään Finn Spring valmistaa lähdevesien lisäksi lukuisia muita lähdevesipohjaisia juomia. Finn Spring valmistaa SPRING-merkin alla lähdevesiä, vichy- ja kivennäisvesiä, makuvesiä, virvoitusjuomia ja alkoholittomia siiderijuomia. SPRING-tuotteita myydään kotimaan lisäksi Venäjällä, Saksassa, Arabiemiraateissa ja muissa Lähi-idän maissa sekä Kiinassa ja Etelä-Koreassa. SPRING-tuotteiden aiheuttama hiilijalanjälki on hyvitetty.
Vuonna 2011 Finn Spring osti 80 prosenttia ruotsalaisesta Guttsta Källa AB -nimisestä perheyhtiöstä, joka valmistaa kivennäisvesiä ja virvoitusjuomia. Guttsta Källa omistaa luontaisen kivennäisvesilähteen, joka on yksi seitsemästä rekisteröidystä kivennäisvesilähteestä Ruotsissa. Ennen yritysostoa Finn Spring vei tuotteita Ruotsiin tytäryhtiö Nyspring AB:n kautta.
Finn Springin Härkänevan päätoimipisteen yhteydessä sijaitsee yrityksen tehtaanmyymälä ja kahvilaravintola Lylyn Pisara, jossa on myös lähdevedellä toimiva uimahalli. 
Yrityksen tuotemerkit.
Spring, Spring Aqua Premium ja Ukko-Pekka ovat Finn Spring Oy:n tuotemerkkejä.
Tuomio ympäristörikoksesta.
Vaasan hovioikeus tuomitsi helmikuussa 2022 Finn Springin maksamaan ympäristön turmelemisesta 40 000 euroa yhteisösakkoa ja menettämään valtiolle rikoksen tuottamana taloudellisena hyötynä 250 000 euroa. Yhtiö oli vuosina 2005–2019 johtanut jätevesiä luontoon sekä Toholammin että Lestijärven tehtaallaan ympäristölupaehtojen vastaisesti ilman riittävää käsittelyä, mistä aiheutui ympäristön pilaantumista. Aiemmin käräjäoikeus oli hylännyt kaikki syytteet.
Balfourin julistus

Balfourin julistus oli Yhdistyneen kuningaskunnan hallituksen vuonna 1917 antama julkinen lausunto, joka ilmaisi Britannian tuen juutalaisten kansallisen kodin perustamiselle Palestiinaan. Julistus sisältyi ulkoministeri Arthur Balfourin Britannian juutalaisyhteisön johtajalle Walter Rothschildille kirjoittamaan 2. marraskuuta 1917 päivättyyn kirjeeseen, ja sen sisältö julkaistiin lehdissä viikkoa myöhemmin. Julistukseen sisältyi kuitenkin ehto, ettei paikallisen väestön oikeuksia saanut loukata. Julistus oli kiitos juutalaisille heidän tuestaan Britannialle Turkille kuuluneen Palestiinan valtauksessa ensimmäisen maailmansodan aikana.
Balfourin lupaus oli ristiriidassa brittien aiemmin ensimmäisen maailmansodan aikana Palestiinan arabeille antaman itsenäisyyslupauksen kanssa. Osin tästä julistuksesta juontuvat vielä nykyisinkin Israelin ja Palestiinan väliset jännitteet ja kiistat alueen hallinnasta.
PhotoFiltre

PhotoFiltre on kevyt ja yksinkertainen kuvanmuokkausohjelma, jolla on helppo tehdä ja muokata kuvia. Ohjelma tukee BMP, GIF, JPEG, PNG, RLE, TGA ja TIFF -tiedostoja.
Ohjelma on ilmainen ja ladattavissa suoraan englanniksi ja ranskaksi. Muille kielille, kuten suomeksi sen saa kielipaketin avulla. Kielipaketin on suomentanut Mika Pirinen, ja ohjetiedostot on laatinut Panu Pyyvaara.
Bruno Laakko

Bruno Laakko (19. kesäkuuta 1907 – 12. joulukuuta 1989 Marquette, Michigan) oli yhdysvaltalainen muusikko, orkesterinjohtaja ja opettaja, joka 1930-luvun loppupuolella levytti yhdessä Dallapé-orkesterin kanssa. Bruno Laakon isä, Elis Lääkkö, muutti Kaakamosta Suomesta Yhdysvaltoihin 1900-luvun alussa.
Muusikkona Suomessa.
Kesällä 1938 amerikansuomalainen Bruno Laakko teki ensimmäisen matkansa isänsä kotimaahan tarkoituksenaan jatkaa musiikkiopintojaan Helsingin Konservatoriossa kapellimestari- ja sävellyslinjalla. Hänellä oli jo takanaan muun muassa Juillard School of Musicin Bachelor of Science -tutkinto ja Master of Arts -tutkinto Columbian yliopistosta. Akateemisista opinnoista huolimatta Laakko oli jazzmuusikko; hän oli soittanut USA:ssa muun muassa Will Hudsonin, Art Mooneyn, Fred Bergin ja Jean Goldketten orkestereissa.
Loppukesästä Kemissä setänsä luona Bruno Laakko kuuli Dallapén olevan teatteritalolla keikalla ja päätti lähteä kysymään orkesterista töitä. Dallapén pojat totesivat, että "sopiihan sitä koettaa, mutta..." Laakko saapui takaisin kainalossaan kullattu saksofoni, klarinetti sekä suomalaisissa musiikkipiireissä lähes tuntematon bassoklarinetti. Laakon soitto vakuutti orkesterin. Laakko oli ilmiömäinen swing-muusikko. Hänet otettiin orkesterinjohtajaksi, ja orkesteri siirtyi enemmän synkopoidun swingin pariin, Laakon esikuvan Benny Goodmanin tyyliin. Vapaa improvisointi tuli hänen myötään mukaan kuvioihin. Laakko oli myös erinomainen sovittaja, ja pian Dallapén ohjelmistossa olikin hänen versionsa muun muassa kappaleista "Alexander’s Ragtime Band", "Jeepers Creepers" ja "Dinah". Myös laulajana hän esiintyi orkesterin edessä esittäen kappaleita pääasiassa äidinkielellään, englanniksi. 
Laakon ääni ja soitanta taltioituivat myös äänilevylle. Kesän 1939 lopulla orkesteri levytti Käpylän työväentalolla salanimellä "Bruno Laakko ja Lepakot" Columbialle, Dallapén välttyessä näin sopimusrikkomukselta PSO:n Odeonin kanssa. Sessiossa levytettiin nelisenkymmentä kappaletta, joista 34:ssä laulajana oli Olavi Virta. Laakko itse lauloi kappaleet "Aleksanterin jazzyhtye" (Alexander’s Ragtime Band) ja "Kissa vieköön" (Jeepers Creepers), johon suomenkielisen sanoituksen teki Kauko Käyhkö. Virran kappalevalikoima koostuu lähinnä tangoista ja jenkoista, mutta on mukana pari swing-numeroakin "Ruusuhuone" ja "Teetä kahdelle", joissa voi kuulla Laakon improvisoidut klarinetti- ja saksofonisoolot.
Talvisodan syttyessä loppuvuodesta 1939 Laakko siirtyi Kemiin toimien siellä vapaaehtoisena suojeluvalvojana, vaikka amerikkalaisena hänen ei olisi tarvinnut jäädä Suomeen. Rauhan koitettua keväällä 1940 hän jatkoi opintojaan nyt Sibelius-Akatemian nimen saaneessa konservatoriossa Helsingissä. Dallapéllä ei ollut tuolloin aktiivista toimintaa. Jatkosodan sytyttyä hän lähti elokuussa 1941 Petsamon kautta laivalla takaisin Amerikkaan. Palattuaan kotimaahansa Laakko toimi Marylandissa collegen musiikinopettajana tehden vuosien varrella muutamia vierailuja Suomeen.
Syyllistäminen assosiaatiolla

Syyllistäminen assosiaatiolla on argumentaatiovirhe, jolla yritetään osoittaa argumentti epätodeksi vetoamalla sen esittäjän habituksen asianhaaroihin. Tämä argumentaatiovirhe on sukua kaivon myrkyttämiselle sekä argumentum ad hitlerumille, mutta selkeän loukkaamisen sijaan pyritään mustamaalaamaan argumentti sen asianhaaroihin vedoten. Sen yleinen kaava on:
 "Hyväntekeväisyyskeräyksien tukeminen tukee huijausta. Taaskin yksi keräysjärjestäjä tuomittiin petoksesta vankilaan."
 "Natsit kannattivat eutanasiaa. Eutanasian täytyy olla suoraan Paholaisesta."
Vastaavasti assosiaatiolla voidaan tehdä ansioton arvonnousu yhdistämällä jokin asia toisen asian assosiaatioon.
"Aarosta tulee vielä hyvä rallikuski, kun hän on vielä vuoden Bertilin kartturina"
"Yamahan moottoripyörät ovat hyviä. Yamahan pianot ovat varmasti yhtä hyviä."
Lyhyesti: "argumentin totuusarvo ei riipu sen assosiatiivisesta miellyttävyydestä".
No Remorse (Motörheadin albumi)

No Remorse on Motörheadin ensimmäinen ja tunnetuin kokoelma-albumi, joka julkaistiin vuonna 1984. Se oli yhtyeen viimeinen Bronze Recordsille tekemä ja ensimmäinen uudella kokoonpanolla (Kilmister, Campbell, Burston, Gill) tehty albumi. Vanhojen kappaleiden lisäksi albumille tehtiin neljä uutta kappaletta: ”Snaggletooth”, ”Steal Your Face”, ”Locomotive” ja ”Killed By Death”. Viimeksi mainittu on yhtyeen tunnetuimpia kappaleita ja säilyi keikkaohjelmistossa loppuun asti. "No Remorsen" ensimmäiset julkaistut LP-versiot oli pakattu nahkaisiin kansiin (erikoispainos oli pakattu keinonahkaiseen tikattuun koteloon, jossa oli nahalle haisevaa esanssia, sisäkansissa sanoitukset ja valokuvia: Motor1 823 301 Special leather edition double album, 1984 PROTV).
Kappaleet.
Albumista on olemassa useampia versioita, joiden kappalemäärä ja -sisältö hieman vaihtelevat.
Toiveajattelu

Toiveajattelu on argumentaatiovirhe, jossa asiat nähdään sellaisina kuin ne haluttaisiin olevan sen sijaan, että nähtäisiin ne sellaisina kuin ne itsessään ovat. Toiveajatteluun sortuvat päätöksentekijät sivuuttavat vakuuttavat todisteet, tieteelliset tutkimukset, rationaalisen ajattelun sekä olemassaolevan todellisuuden. Toiveajattelijoiden tavoitteena on ratkaista uskomustensa ja halujensa välinen ristiriita. Sen yleinen kaava on seuraava:
Esimerkkejä toiveajattelusta argumentaatiovirheenä:
Myös pörssispekulointi ja uhkapelit perustuvat usein toiveajattelulle, sillä inhimillisillä taloudellisilla toimijoilla on taipumus ylikorostaa onnistumisen mahdollisuutta ja aliarvioida riskit.
Antanas Baranauskas

Antanas Baranauskas (17. tammikuuta 1835 – 26. marraskuuta 1902) oli liettualainen runoilija, matemaatikko ja Sejnyn piispa.
Baranauskas syntyi vuonna 1835 maanviljelijäperheeseen Anykščiain kaupungissa Liettuassa ja sai uskonnollisen koulutuksen. Tämän jälkeen hän työskenteli pääasiassa hallinnollisissa tehtävissä kotiseudullaan ja kirjoitti puolankielistä runoutta Adam Mickiewiczin töiden innoittamana. Innostuksen jakoi myös toinen paikallinen kirjailija, Karolina Proniewska, jonka varakas perhe mahdollistikin ystävyyden myötä Baranauskasin osallistuminen Varniain katoliseen pappisseminaariin. Seminaariaikanaan Baranauskas alkoi kirjoittaa runoutta myös liettuaksi, edelleen Mickiewiczin innoittamana. Tuona aikana syntynyttä teosta "Anykščiu šilelis" pidetäänkin yhtenä 1800-luvun liettualaisen runouden klassikoista. "Anykščiu šilelis" ja Baranauskasin toinen tunnettu teos "Kelionė Petaburkan" kertovat vertauskuvainnollisesti Liettuan historiallisesta tilanteesta Venäjän tsaarinvallan alaisuudessa.
Anykščiai

Anykščiai (, ) on vuonna 1516 perustettu kaupunki Utenan läänissä, Liettuassa. Kaupungin väkiluku oli vuoden 2012 alussa 10 407 asukasta.
Anykščiai sijaitsee Šventoji- ja Anykštos-jokien yhtymäkohdassa lukuisten järvien ja kukkuloiden ympäröimänä. Kaupungin alueelta on löydetty asutusta jo 11 000 vuoden takaa, mutta ensimmäiset tunnetut kirjalliset merkinnät ovat vuodelta 1442.
Nykyään kaupunki tunnetaan erityisesti kulttuurikaupunkina useista merkittävistä kirjailijoistaan johtuen. Kaupungissa on myös yli 250 kulttuurimuistomerkkiä ja kaupunkikuvaa hallitsee apostoli Mattiaksen mukaan nimetty Liettuan korkein kirkko 79-metrisine torneineen.
Väärä dilemma

 Väärä dilemma eli väärä vastakkainasettelu on argumentaatiovirhe, jossa asetetaan vain kaksi vaihtoehtoa tilanteessa, jossa niitä on useita. Virheellinen dilemma kuuluu usein poliittiseen retoriikkaan ja mielipidevaikuttamiseen: "meillä ei ole muita vaihtoehtoja". Äärimmillään se on esimerkiksi iskulauseissa "jos et ole puolellamme, olet meitä vastaan" ja "se, joka ei palvo Jumalaa, palvoo sielunvihollista". Kummassakin esimerkissä on neutraali suhtautuminen suljettu ulkopuolelle, jolloin jäljelle jää vain "hyvä" ja "huono" vaihtoehto kuten väärässä dilemmassa tyypillisesti.
Toisenlainen esimerkki dilemman virheasettelusta on niin sanottu Mortonin haarukka, joka on saanut nimensä Englannin kuninkaan Henrik VII:n kanslerin John Mortonin mukaan:
Morton ei ottanut huomioon sitä mahdollisuutta, että joku aatelinen voisi aivan oikeasti olla vähävarainen ja elää siksi vaatimattomasti.
Käytännön merkitys.
Väärä dilemma on yksi yleisimmistä argumentaatiovirheistä. Sitä ei ole myöskään kovin helppo havaita, koska pahalta tuntuva "huono" vaihtoehto kiinnittää kuulijan tai lukijan huomion niin, ettei tämä tule ajatelleeksi voisiko vaihtoehtoja olla useampia kuin tarjotut kaksi (). Ilmiö vastaa taikurien käyttämää keinoa viedä katsojan huomio pois tempun tekotavasta.
1930-luvulla monessa diktatuurissa väärää dilemmaa käytettiin propagandakeinona.
Vakavia seurauksia väärällä dilemmalla voi olla myös oikeudenkäyntimenettelyssä, jossa se voi siirtää rajaa laillisen ja laittoman välillä siitä, mitä laissa on säädetty. Esimerkki lainvoimaisesta tuomiosta:
Kyseisenä ajankohtana voimassa olleen AOYL 81 §:n asettamien ehtojen "huoneistoa hoidetaan niin huonosti, että yhtiölle tai toiselle osakkeenomistajalle aiheutuu siitä haittaa ... Huoneistoa ei saa ottaa yhtiön hallintaan, jos rikkomuksella on vain vähäinen merkitys" mukaan on sallittua hoitaa huoneistoa vähäisessä määrin huonosti tai jättää huoneisto kokonaan hoitamatta yhtiön kunnossapitovastuulle kuuluvien rakenteiden osalta. Näitä vaihtoehtoja ei oikeus ottanut huomioon päätellessään osakkeenomistajalla olevan velvollisuus hoitaa huoneistoa hyvin.
Stan Mikita

Stanislav ”Stan” Mikita (s. Stanislav Guoth, 20. toukokuuta 1940 Sokolče, Slovakia – 7. elokuuta 2018 Chicago, Yhdysvallat) oli slovakialainen Kanadaa edustanut jääkiekkoilija, joka luetaan NHL:n historian parhaiden keskushyökkääjien joukkoon.
Elämä.
Stanislav Guoth muutti vuonna 1948 Tšekkoslovakiasta sukulaistensa mukana Ontarioon, Kanadaan. Sukulaiset adoptoivat hänet, ja antoivat hänelle sukunimensä Mikita.
Hän aloitti NHL-uransa 1959 ja pelasi aina vuoteen 1980 asti eli yhteensä 21 kautta. Ainoa joukkue, jossa hän pelasi, oli Chicago Black Hawks. Mikita asettui Chicagoon pysyvästi ja sai Yhdysvaltain kansalaisuuden. Alkuvuosinaan hänet tunnettiin paljon jäähyjä ottaneena pelaajana, mutta 1960-luvun puoliväliä lähestyessä hän paransi käytöstään pelissä ja voittikin lopulta NHL:n herrasmiespelaajalle kuuluvan Lady Byng Memorial Trophyn. Tämän lisäksi Mikita voitti kahdesti Hart Trophyn (NHL:n vuoden arvokkain pelaaja), neljästi Art Ross Trophyn (runkosarjassa eniten pisteitä tehnyt pelaaja) sekä kerran Stanley Cupin. Lopettaessaan NHL-uransa, Mikitalla oli kaikkien aikojen toiseksi eniten pisteitä Gordie Howen jälkeen.
Mikita perusti kuulovammaisten jääkiekkoharrastusta tukevan yhdistyksen "American Hearing Impaired Hockey Association"in vuonna 1973 yhdessä ystävänsä, liikemies Irvin Tiahnybikin kanssa tämän Chicagon juniorijoukkueessa pelanneen pojan jouduttua kiusatuksi vammansa takia. Yhdistys järjestää vuosittain maksuttoman "Stan Mikita Hockey Camp" -jääkiekkoleirin kuulovammaisille nuorille. Yhdistyksen tukemat Yhdysvaltain joukkueet ovat voittaneet myös useita mestaruuksia kuulovammaisten kansainvälisessä Deaflympics-urheilutapahtumassa.
Mikita esiintyi vuoden 1992 elokuvassa Wayne's World nimeään kantavan chicagolaisen "Stan Mikita's Donuts" -pikaruokalan omistajana.
Mikitalla diagnosoitiin Lewyn kappale -tauti tammikuussa 2015. Hän menehtyi Chicagossa 7. elokuuta 2018. Ruumiinavauksen yhteydessä Mikitalla diagnosoitiin myös krooninen traumaperäinen enkefalopatia joka on tyypillisesti seurausta toistuvista päähän kohdistuvista iskuista kuten taklauksista jääkiekossa.
Tony

Tony on miehen etunimi, lyhentymä latinalaisesta Antonius-nimestä ja sen englantilaisesta vastineesta "Anthony".
Suomessa nimi esiintyy tavallisimmin muodossa Toni. Muodossa Tony se on Digi- ja väestötietoviraston tietojen mukaan annettu vuoden 2019 loppuun mennessä noin 3 600 miehelle ja noin 60 naiselle. Tonyn nimipäivä on suomen­ruotsalaisen kalenterin mukaan 17. tammikuuta. Suomen­kielisen kalenterin mukaan sama päivä on muun muassa Tonin nimipäivä.
Bifurkaatio (argumentaatiovirhe)

Bifurkaatio argumentaatiovirheenä merkitsee asian purkautumista kahdella eri merkityksellisellä tavalla. Se on sukua hätäiselle päätelmälle sekä virheelliselle dilemmalle. Sen yleinen kaava on seuraava:
Esimerkkejä:
Tunnetuin esimerkki bifurkaatiosta on niin sanottu Mortonin haarukka, joka on saanut nimensä Henrik VII:n kanslerin Sir John Mortonin mukaan. Hänen mukaansa 
Jos Morton iski silmänsä johonkuhun aateliseen, tämä joutui ojasta allikkoon: olivatpa hänen elämäntapansa millaiset tahansa, verottaja iski aina kovalla kädellä. Morton ei ottanut huomioon sitä mahdollisuutta, että kyseinen aatelinen aivan oikeasti oli köyhä eikä hänellä ollut varaa maksaa veroja.
Sejny

Sejny () on kaupunki ja oma kuntansa Podlasian voivodikunnassa Puolassa. Kaupungin asukasluku oli 5 640 vuonna 2015. Se on Sejnyn piirikunnan hallinnollinen keskus ja sijaitsee lähellä Liettuan rajaa.
Vuonna 2002 kaupungin väestöstä 91 prosenttia oli puolalaisia, 8 % liettualaisia ja 1 % muita. Sejny on Puolan liettualaisen vähemmistön keskus. Ennen toista maailmansotaa huomattava osa kaupungin väestöstä oli juutalaisia.
Kaupunki on perustettu vuonna 1602. Merkittävin nähtävyys kaupungissa on dominikaaniluostari 1600-luvulta, Sejnyn ainoa hävitykseltä säilynyt osa ruotsalaisten ryöstäessä ja polttaessa kaupungin 1656. Hävityksen jälkeen rakennettuihin nähtävyyksiin lukeutuvat muun muassa synagoga ja raatihuone.
Arrival (Abban albumi)

Arrival on ruotsalaisen Abba-yhtyeen lokakuussa 1976 julkaistu neljäs studioalbumi, joka löi yhtyeen lopullisesti läpi kansainvälisesti. Albumia on kokonaisuutena pidetty yhtyeen tasapainoisimpana ja samalla sävellyksiltään onnistuneimpana albumina.
Albumilla on kappale ”Dancing Queen”, joka nousi listaykköseksi useissa maissa ja vakiinnutti yhtyeen aseman Yhdysvaltain markkinoilla. Toinen suuri hitti ”Knowing Me, Knowing You” on Abban uran ensimmäinen avioerosta kertova laulu, vaikka kappaleen tekemisen aikaan yhtyeen jäsenet eivät vielä suunnitelleetkaan eroa. ”Money, Money, Money” -kappaleessa Abba ammentaa ensimmäistä kertaa musikaaliperinteestä.&lt;ref name="Palm/219"&gt;Palm 2009, s.219.&lt;/ref&gt; Instrumentaalinen päätöskappale ”Arrival” sisältää vaikutteita ruotsalaisesta kansanmusiikista.&lt;ref name="Palm/220"&gt;Palm 2009, s.220.&lt;/ref&gt; Mike Oldfield teki kappaleesta vuonna 1980 version albumilleen "QE 2". 
"Arrival" pääsi listaykköseksi ainakin Ruotsissa (6 viikkoa), Britanniassa (8 viikkoa), Norjassa (20 viikkoa) ja Uudessa-Seelannissa (5 viikkoa). Britanniassa albumi oli vuoden 1977 myydyin albumi.&lt;ref name="Palm/221"&gt;Palm 2009, s.221.&lt;/ref&gt; Ruotsissa albumia myytiin 750 000 kappaletta, enemmän kuin mitään muuta Abban albumia.&lt;ref name="Palm/221"&gt;Palm 2009, s.221.&lt;/ref&gt; Yhdysvaltain Billboard-listalla albumi oli korkeimmillaan sijalla 20. Suomessa albumi myi 82 000 kappaletta. Kulta- ja timanttilevyjen rajat olivat Suomessa tuolloin 25 000 ja 50 000 kappaletta.
Albumi on julkaistu uudelleen remasteroituna vuosina 1997, 2001 ja 2005.
Vuonna 2009 "Arrival" pääsi mukaan kirjaan "Tusen svenska klassiker", johon on koottu tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.
Levyn kannessa oleva helikopteri on näytteillä Abba-museossa.
Kappaleet.
A-puoli
B-puoli
Maura Tierney

Maura Lynn Tierney (s. 3. helmikuuta 1965 Boston, Yhdysvallat) on yhdysvaltalainen näyttelijä. Hän on näytellyt Abby Lockhartin roolissa televisiosarjassa "Teho-osasto" vuosina 2000–2009.
Tierney opiskeli New Yorkin yliopistossa ja Circle-in-the-Squaren teatterikorkeakoulussa. Hänen näyttelijänuransa alkoi Richard Shepardin ohjaamassa vuoden 1991 elokuvassa "Vaihto-oppilaat". Hän kuitenkin nousi julkisuuteen vasta rooleistaan elokuvissa "Valehtelija, valehtelija" (1997) ja "Luonnon lait" (1999). Tierney esiintyi myös televisiosarjassa "NewsRadio" ennen rooliaan "Teho-osastossa".
Tierney on näytellyt "Helen Sollowayta" televisiosarjassa "The Affair", josta hänet palkittiin Parhaan Naissivuosan Golden Globella vuonna 2016.
Vuonna 2012 Tierney osallistui näyttävään kampanjaan, jossa annettiin tietoa rintasyövästä. Hän sairastui itse siihen, mutta parani saatuaan solunsalpaajahoitoa.
Tierney on voittanut Celebrity poker showdownin sen toisella kaudella vuonna 2004. Vastassaan hänellä oli viimeisellä kierroksella Lauren Graham.
Tierney on vanhin kolmesta lapsesta. Hänen äitinsä on nimeltään Pat ja isä Joseph. Tierney oli naimisissa Billy Morrissetten kanssa 1994–2006. Hänellä ei ole lapsia.
Gus Hansen

Gustav "Gus" Hansen (s. 13. helmikuuta 1974, Kööpenhamina) on tanskalainen pokeriammattilainen, joka asuu Monacossa. Hänen lempinimensä on "The Great Dane" ("Suuri tanskalainen").
Ennen kuin Gus Hansen alkoi pelata pokeria ammattilaisena vuonna 1997 hän oli maailmanluokan backgammon-pelaaja ja tenniksenpelaaja. Hän kilpaili useissa sisä- ja ulkoliikuntalajeissa menestyksekkäästi. Hansen aloitti pokerin pelaamisen vuonna 1993 ollessaan vaihto-oppilaana Kalifornian Santa Cruzissa. Ennen pokeria hän yritti ansaita elantonsa pelaamalla ammattitason backgammonia New Yorkissa ja ulkomailla, mutta tarjonta oli liian vähäistä hänen makuunsa.
Saavutukset.
Hansen oli yksi ensimmäisistä World Poker Tour Walk of Fameen valituista vuonna 2004 yhdessä Doyle Brunsonin ja James Garnerin kanssa.
Gus Hansen oli yhtenä perustajana ja sivuston ammattilaisena nettipokerisivusto pokerchamps.comissa, joka perustettiin vuonna 2003. Vuonna 2005 kyseinen yhtiö ja peliohjelmisto myytiin brittiläiselle Betfair-yhtiölle yli sadalla miljoonalla Tanskan kruunulla, mikä on noin 13 miljoonaa euroa. Nykyään Hansen edustaa Full Tilt Poker -nettipokerihuonetta.
Vuoden 2005 British Poker Openin aikaan, Gary "The Choirboy" Jones ilmoitti Hansenilla olevan rahaongelmia huolimatta yli kolmen miljoonan dollarin turnausvoitoista saman vuoden loppuun mennessä. Ongelmat johtuivat kuulemma tappioista rahapeleissä . Siitä huolimatta Hansen oli aktiivisesti mukana Tanskan pokerimestaruuskisoissa lokakuussa 2005.
Helmikuussa 2005 Gus Hansen voitti Poker Superstars Invitational Tournamentin miljoonan dollarin ykköspalkinnon. Syyskuussa 2005 Hansen oli European Poker Tourin finaalipöydässä Barcelona Open -turnauksessa. Tammikuussa 2007 Hansen voitti Aussie Millions -tapahtuman pääturnauksen, jonka ykköspalkinto oli 1,5 miljoonaa Australian dollaria.
Syyskuussa 2010 Hansen voitti ensimmäisen WSOP-rannekkeensa oltuaan ykkönen Lontoossa pelatussa World Series of Poker Europen No Limit Hold’em High Roller Heads-Up -turnauksessa. Ykköspalkinto oli 288 409 puntaa.
Tammikuussa 2010 Gus Hansenin pokeriuran turnausansiot ylittivät 7,5 miljoonaa dollaria.
Hansen julkaisi opetus-DVD:n "Gus Hansen's Advanced Hold'Em Strategies" vuonna 2005. Hansenilla oli aiemmin internetsivusto ThePlayr.com, jolla hän kirjoitti pokeriartikkeleita ja julkaisi blogiaan. Vuonna 2008 ilmestyi Hansenin kirja "Every Hand Revealed" (Citadel, ), jossa hän käy läpi lähes kaikki kätensä voittoisassa Aussie Millions -turnauksessa. Kirja on ilmestynyt suomeksi nimellä "Pokeriammattilaisen ajatuksissa" (Readme.fi, ).
Adam Mickiewicz

Adam Bernard Mickiewicz (24. joulukuuta 1798 Zaosie lähellä Navahrudakia, Venäjän keisarikunta, nykyinen Valko-Venäjä – 26. marraskuuta 1855 Konstantinopoli, Osmanien valtakunta) oli puolalainen aatelinen ja runoilija, jota nykyään pidetään yhtenä Puolan merkittävimmistä runoilijoista.
Suku ja koulutus.
Mickiewicz syntyi aatelisperheeseen tuolloin Venäjän keisarikuntaan kuuluneessa puolalaisessa Nowogródekin kaupungissa. Opiskellessaan Vilnan yliopistossa hän liittyi kansallismieliseen puolalais-liettualaiseen salaseuraan ja joutui valmistuttuaan työskennellessään kaunasilaisessa koulussa pidätetyksi poliittisten yhteyksiensä takia. Rangaistuksena hänet karkotettiin vuonna 1823 Venäjälle, jossa hän kuitenkin pääsi välittömästi yhteyteen paikallisten kirjailijapiirien kanssa. Matka Krimille vuonna 1825 innoitti hänet kirjoittamaan sonaatit "Sonety Krymskie", jotka lukeutuvat Mickiewiczin tuotannosta tunnetuimpiin.
Kirjallinen ja tieteellinen ura.
Viiden vuoden karkotuksen jälkeen hän sai jälleen matkustaa Venäjän ulkopuolelle. Mickiewicz päätti poistua maasta lopullisesti ja olla palaamatta Puolaan ennen kuin maa olisi jälleen vapaa. Ensimmäiseksi hän matkusti Weimariin tapaamaan Goethea, minkä jälkeen matka jatkui Saksan halki Italiaan, jossa hän Milanon, Venetsian ja Firenzen jälkeen asettui lopulta aloilleen Roomaan. Roomassa hän jatkoi myös kirjallista työtään uudella innolla kirjoittaen muun muassa pisimmän ja ehkä tunnetuimman runonsa "Pan Tadeusz", joka on nykyään tunnustettu Puolan kansalliseepokseksi.
Mickiewicz muutti vuonna 1832 Pariisiin, jossa ensimmäiset vuodet sujuivat köyhyyden ja epäonnen vallitessa erityisesti hänen vaimonsa Celina Szymanowskan mielenterveyden petettyä. Mickiewicz sai kuitenkin vuonna 1840 viran Collège de Francen slaavilaisten kielten ja kirjallisuuden tuntijana, mutta menetti sen jo vuonna 1844 keskityttyään Andrzej Towiańskin uskonnolliseen mystiikkaan ja sotkettuaan sen seurauksena uskonnon ja politiikan liian vahvasti luentoihinsa. Viisi vuotta myöhemmin hän perusti radikaalin keisarin Venäjää ja Pyhää istuinta arvostelleen sanomalehden "La Tribune des Peuples", joka kuitenkin lakkautettiin pian keisari Nikolai I:n vaatimuksesta. 
Krimin sodan sytyttyä vuonna 1853 Mickiewicz matkusti Konstantinopoliin organisoimaan puolalaisrykmenttiä taisteluun Venäjää vastaan. Konstantinopolissa hän kuitenkin sairastui koleraan ja kuoli 26. marraskuuta 1855. Mickiewicz haudattiin Pariisiin, josta hänen maalliset jäännöksensä kuitenkin vuonna 1900 siirrettiin Krakovaan Wawelin katedraaliin monien muiden puolalaisten suurmiesten viereen.
Suomennettu tuotanto.
Teoksessa Eero Balk, Tapani Kärkkäinen:"Kadonnutta kahvilaa etsimässä" (Otava 2000) on runo:
Teoksessa "Maailmankirjallisuuden kultainen kirja 5: slaavilaisten kirjallisuuksien kultainen kirja" (WSOY 1936) on V. K. Trastin suomentamia runoja:
Hilda Käkikoski

Hilda Maria Käkikoski (vuoteen 1880 Sjöström; 30. tammikuuta 1864 Lapinjärvi – 14. marraskuuta 1912 Helsinki) oli suomalainen kirjailija ja kansanedustaja. Hänen eduskuntatyössään ja kirjoissaan korostuivat naisasia, sivistystyö ja uskonto.
Henkilöhistoria.
Hilda Sjöström syntyi Lapinjärven Käkikosken myllyllä 1864. Hänen isänsä Johannes Matinpoika Sjöström oli ammatiltaan seppä ja mylläri. Äidin nimi oli Liisa Johanneksentytär Muikkula. Isä kuoli tyttären ollessa vasta kaksivuotias, ja äiti meni uudelleen naimisiin pari vuotta myöhemmin.
Hilda Sjöström kävi ensin kyläkoulua ja sitten ruotsinkielistä koulua. Kun Porlammin kylään perustettiin 1877 suomenkielinen koulu, hän siirtyi sinne. Sjöström jatkoi opintoja Helsingin Suomalaisessa tyttökoulussa ja sen jälkeen Helsingin Suomalaisessa jatko-opistossa. Niihin aikoihin hän vaihtoi ruotsinkielisen sukunimensä kotipaikkakuntansa nimeen suomenmielisyytensä osoituksena. Käkikoski liittyi myös Suomen Naisyhdistykseen, koska oli kiinnostunut naisasiasta, joka oli vahvasti jatko-opistossa esillä.
Vuonna 1888 Käkikoski valmistui suomen kielen ja historian opettajaksi. Hän toimi opettajana Helsingin Suomalaisessa Yhteiskoulussa ja Helsingin Suomalaisessa tyttökoulussa ja osallistui aktiivisesti Suomen Naisyhdistyksen toimintaan pitämällä luentoja sekä kirjoittamalla ja suomentamalla naisasiaa käsittelevää kirjallisuutta. Käkikoski suomensi useita Maria Furuhjelmin kaunokirjallisuuden muotoon kirjoitettuja pieniä valistuskirjasia.
Poliittisesti Käkikoski kuului vanhasuomalaisiin ja korosti naisten sivistämistä äänioikeuden vaatimisen sijaan. Sosialismiin hän suhtautui voimakkaan kielteisesti ja moitti luokkavastakohtien korostamista. Käkikoski oli myös vahvasti uskonnollinen, mikä näkyy hänen teoksissaan ja suomennoksissaan. Käkikosken päiväkirjat ja kirjeet kertovat myös hänen lukuisista rakastumisistaan naispuolisiin ystäviinsä.
Vuoden 1907 eduskuntavaaleissa Käkikoski oli Suomalaisen puolueen ehdokkaana, ja hänet valittiinkin Suomen ensimmäiseen eduskuntaan. Käkikosken eduskuntatyössä korostuivat naisten aseman parantaminen ja kouluasiat. Hän teki aloitteen kouluruokailun järjestämisestä, ja vuonna 1908 tavoite toteutui. Käkikoski joutui jättämään eduskuntatyön 1910 pahenevan sydän- ja munuaissairauden vuoksi. Käkikoski asui poliittisen uransa ajan Karjalohjalla ystävänsä Hildi Ennolan ja tämän miehen luona ja kuoli sairauteen Helsingissä syksyllä 1912.
Calixtus III

Calixtus III, syntymänimeltään Alfonso de Borgia (31. joulukuuta 1378 – 6. elokuuta 1458) oli paavina 8. huhtikuuta 1455 – 6. elokuuta 1458.
Ennen paaviksi tuloaan hän toimi oikeustieteen professorina Lleidassa ja sen jälkeen diplomaattina Aragonian kuninkaan palveluksessa. Hän nousi paaviksi varsin myöhäisellä iällä kompromissiehdokkaana. Häntä pidettiin terveydeltään heikkona ja epäpätevänä. Paaviuskauden tärkein tavoite oli yllyttää kristittyjä ristiretkelle turkkilaisia vastaan, jotka olivat vallanneet Konstantinopolin vuonna 1453.
Calixtus III nosti kaksi veljen- tai sisarenpoikaansa kardinaaleiksi. Toisesta heistä tuli korruptiosta ja nepotismista surullisenkuuluisa paavi Aleksanteri VI (1492–1503).